Diari Oficial de la Generalitat Valenciana


Sumari del DOGV 7414, del 01-12-2014 (2014/10447)

DECRET 203/2014, de 28 de novembre, del Consell, pel qual s'aprova l'oferta d'ocupació pública de 2014 per a personal d'institucions sanitàries dependents de la Conselleria de Sanitat.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7414

Data del DOGV
:   01-12-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/10013


Data del document
:   28-11-2014

Organisme emissor
:   Conselleria de Sanitat

Tipus de document
:   Decret

Descriptors 

:   * concurs administratiu

DECRET 203/2014, de 28 de novembre, del Consell, pel qual s'aprova l'oferta d'ocupació pública de 2014 per a personal d'institucions sanitàries dependents de la Conselleria de Sanitat. [2014/10128]  
Els articles 12 i 13 de la Llei 55/2003, de 16 de desembre, de l'Estatut marc del personal estatutari dels servicis de salut, establixen la necessitat de la planificació en la gestió dels recursos humans dels servicis de salut, orientada a la dimensió adequada, distribució, estabilitat, desenrotllament, formació i capacitació, a fi de millorar la qualitat, eficàcia i eficiència dels servicis. La dita planificació s'instrumenta a través dels plans d'ordenació de recursos humans, que especificaran els objectius a aconseguir en matèria de personal i els efectius i l'estructura de recursos humans que es consideren adequats per a complir estos objectius, i podrà establir les mesures necessàries per a aconseguir la dita estructura, especialment en matèria de quantificació de recursos, programació de l'accés, mobilitat geogràfica i funcional i promoció i reclassificació professional.  
  
Així mateix, l'article 12.2 de la dita llei determina que, en l'àmbit de cada servici de salut i amb la negociació prèvies en les meses corresponents, s'adoptaran les mesures necessàries per a la planificació eficient de les necessitats de personal i situacions administratives derivades de la reassignació d'efectius, i per a la programació periòdica de les convocatòries de selecció, promoció interna i mobilitat.  
L'article 69.2 de la Llei 7/2007, de 12 d'abril, de l'Estatut bàsic de l'empleat públic, arreplega l'oferta d'ocupació pública entre les mesures de possible inclusió en els mencionats plans d'ordenació, i establix en l'article 70 que les necessitats de recursos humans amb assignació pressupostària que hagen de proveir-se per mitjà de la incorporació de personal de nou ingrés seran objecte de la dita oferta.  
En desplegament de les previsions normatives anteriorment exposades, el Consell, mitjançant Acord de 7 de juny de 2013, va aprovar el Pla d'ordenació de recursos humans de les institucions sanitàries dependents de la Conselleria de Sanitat, com a instrument bàsic de planificació global que, després d'efectuar una anàlisi de la situació actual i una previsió de l'evolució de la dotació de recursos humans de la dita conselleria, especifica els objectius a aconseguir en matèria de personal, així com les mesures necessàries per a aconseguir estos objectius. Entre estos s'inclou l'ordenació adequada i eficient de la plantilla, i és l'oferta d'ocupació un dels mitjans a utilitzar per a la seua consecució.  
  
En el mateix sentit, l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servici d'institucions sanitàries de la Generalitat, definix i regula l'oferta d'ocupació pública d'este personal.  
  
Els articles 21 de la Llei 22/2013, de 23 de desembre, de Pressupostos Generals de l'Estat per a l'any 2014, i 32 de la Llei 6/2013, de 26 de desembre, de la Generalitat, de Pressupostos per a l'exercici 2014, limiten la incorporació de nou personal a determinats sectors i administracions, entre les quals s'inclouen aquelles amb competències sanitàries respecte de les places d'hospitals i centres de salut del Sistema Nacional de Salut. Així mateix, determinen que s'aplicarà una taxa de reposició de fins a un màxim del deu per cent, respectant, en tot cas, les limitacions pressupostàries del capítol I dels corresponents pressupostos de gasto, i establixen els criteris per al càlcul de la dita taxa, i no computen dins del límit màxim de places derivat d'esta aquelles que es convoquen per a la seua provisió per mitjà de processos de promoció interna.  
  
Així, en esta oferta d'ocupació pública s'inclouen tant les places que s'han de proveir per personal de nou ingrés per mitjà del sistema d'accés lliure, com aquelles a proveir per mitjà de processos selectius de promoció interna, i facilitar d'esta manera el dret a la carrera professional del personal al servici de l'Administració pública reconegut en l'article 40 de l'esmentat Estatut marc del personal estatutari dels servicis de salut.  
  
Igualment, s'ha d'indicar que mentres les places oferides de les categories professionals de metge i pediatre d'equip d'Atenció Primària i d'administratiu de la funció pública són de naturalesa estatutària, les corresponents a farmacèutic de salut pública són de naturalesa funcionarial, pertanyents al cos superior tècnic de salut pública de l'Administració de la Generalitat.  
En la present oferta, i segons el que establix el Decret 7/2003, de 28 de gener, del Consell, en relació amb l'article 59 de l'esmentada Llei 7/2007, de 12 d'abril, es reserva un set per cent de les places oferides per a ser cobertes per persones amb discapacitat, considerant així les persones incloses en els apartats 1 i 2 de l'article 4 del text refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre.  
Segons el que establix la Llei Orgànica 3/2007, de 22 de març, per a la Igualtat Efectiva de Dones i Hòmens, i en la Llei 9/2003, de 2 d'abril, de la Generalitat, per a la Igualtat entre Dones i Hòmens, el present decret arreplega mesures per a promoure la dita igualtat en els processos selectius derivats d'esta oferta d'ocupació pública.  
Finalment, i en compliment del que disposen els articles 79 i 80.2.d de la Llei 55/2003, de 16 de desembre, de l'Estatut marc del personal estatutari dels servicis de salut, esta oferta d'ocupació pública ha sigut objecte de negociació en la Mesa Sectorial de Sanitat.  
Per tot això, en virtut del que establix l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servici d'institucions sanitàries de la Generalitat, a proposta del conseller de Sanitat i amb la deliberació prèvia del Consell, en la reunió del dia 28 de novembre de 2014,  
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de 2014 per a personal d'institucions sanitàries dependents de la Conselleria de Sanitat, en els termes que establix el present decret.  
  
Article 2. Contingut de l'oferta d'ocupació  
1. L'oferta d'ocupació pública aprovada per este decret està constituïda per places vacants i dotades econòmicament en els pressupostos de la Generalitat per al present exercici.  
2. La distribució de les dites places es realitzarà segons el que establixen els annexos d'este decret. Així, del total d'esta oferta, que ascendix a 282 llocs, l'annex I arreplega 179 places corresponents al torn lliure, i l'annex II inclou 103 places per a la seua provisió per mitjà del sistema de promoció interna.  
  
Article 3. Convocatòries  
De conformitat amb el que disposa l'article 21.5 de la Llei 22/2013, de 23 de desembre, de Pressupostos Generals de l'Estat per a l'any 2014, la Conselleria de Sanitat convocarà, en el termini improrrogable de tres anys des de la publicació d'este decret, els processos selectius corresponents a l'oferta d'ocupació pública que ara s'aprova.  
  
  
Article 4. Promoció interna  
1. En l'annex II s'inclouen les places que s'autoritzen pel sistema de promoció interna de personal estatutari fix. Les seues convocatòries es desenrotllaran de conformitat amb el que establix el capítol XII del Decret 7/2003, de 28 de gener, del Consell.  
2. Les places convocades en processos de promoció interna que resulten desertes després del corresponent procés selectiu no podran ser acumulades a convocatòries de torn lliure.  
  
Article 5. Accés per a persones amb discapacitat  
D'acord amb el que establix el Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servici d'institucions sanitàries de la Generalitat, en relació amb l'article 59 de la Llei 7/2007, de 12 d'abril, de l'Estatut Bàsic de l'Empleat Públic, es reservarà un set per cent de les places oferides per a ser cobertes per persones amb discapacitat, considerant així les persones incloses en els apartats 1 i 2 de l'article 4 del text refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre, sempre que superen els processos selectius i acrediten la seua discapacitat i la compatibilitat amb l'exercici de les funcions, de manera que, progressivament, s'aconseguisca el dos per cent dels efectius totals en esta administració pública.  
  
  
Article 6. Mesures per a promoure la igualtat de gènere  
1. Les convocatòries hauran de preveure la possible existència d'infrarepresentació en algun dels dos sexes. S'entendrà per composició equilibrada, i que, per tant, no hi ha infrarepresentació, quan en el total de persones en actiu de la categoria/especialitat i, si és el cas, del cos o escala objecte de la convocatòria les persones de cada sexe no superen el seixanta per cent, ni siguen inferiors al quaranta per cent.  
  
2. En el cas que hi haguera un sexe infrarepresentat d'acord amb el que preveu el punt anterior, la convocatòria haurà de preveure com a criteri de desempat, abans del sorteig o primera lletra del cognom, l'adjudicació al sexe infrarepresentat.  
  
  
DISPOSICIONS ADDICIONALS  
  
Primera. Referències genèriques  
Totes les referències a càrrecs, llocs o persones per als quals en este decret s'utilitza la forma de masculí genèric han d'entendre's aplicables, indistintament, a dones i hòmens.  
  
Segona. Facultats d'aplicació i execució  
S'autoritza a la persona titular de la conselleria competent en matèria de sanitat per a l'aplicació i execució d'este decret.  
  
  
DISPOSICIÓ FINAL  
  
Única. Eficàcia  
El present decret tindrà efectes des de l'endemà de la publicació en el Diari Oficial de la Comunitat Valenciana.  
  
València, 28 de novembre de 2014  
  
El president de la Generalitat,  
ALBERTO FABRA PART  
  
El conseller de Sanitat,  
MANUEL LLOMBART FUERTES  
  
  
ANNEX I  
Accés lliure  
  
Categories professionals Torn lliure  
general Reserva  
discapacitats Total  
places  
Metge EAP 71 9 80  
Pediatre EAP 71 9 80  
Farmacèutic Salut Pública 17 2 19  
Subtotal 159 20 179  
  
  
  
ANNEX II  
Promoció interna  
  
Categories  
professionals Total  
places  
Metge EAP 16  
Pediatre EAP 16  
Farmacèutic Salut Pública 9  
Administratiu 62  
Subtotal 103  
  
  
  
Total places oferides per categoria  
  
Categories  
professionals Nombre de places  
Metge EAP 96  
Pediatre EAP 96  
Farmacèutic salut pública 28  
Administratiu 62  
Total 282